Qarshi—Samarqand—Qarshi yo‘nalishi bo‘yicha bir oyga “Afrosiyob” poyezdi qatnovi yo‘lga qo‘yiladi

Samarqand xalqaro aeroporti 2021-yil 20-oktabrdan 20-noyabrgacha yangi aerodrom majmuasini ishga tushirishga tayyorgarlik ishlari munosabati bilan parvozlarni vaqtincha to‘xtatishi to‘g‘risida xabar berilgandi. “O‘ztemiryo‘lyo‘lovchi” AJning ma’lum qilishicha, yo‘lovchilarga qulaylik yaratish maqsadida Qarshi—Samarqand—Qarshi yo‘nalishida “Afrosiyob” zamonaviy poyezdi qatnovi yo‘lga qo‘yiladi.

“Samarqand xalqaro aeroportining vaqtinchalik yopilishi munosabati hamda yo‘lovchilarga qulaylik yaratib, ko‘proq transport xizmatlarini ko‘rsatish maqsadida 2021-yil 20-oktabrdan 20-noyabrga qadar Qarshi—Samarqand—Qarshi yo‘nalishida 772/771-sonli ‘Afrosiyob’ zamonaviy poyezdi qatnovi yo‘lga qo‘yiladi”, — deyiladi xabarda.
Harakat jadvaliga ko‘ra, bir oy mobaynida Qarshi—Samarqand yo‘nalishida harakatlanadigan 772-sonli “Afrosiyob” zamonaviy poyezdi har kuni soat 12:20 da Qarshi temiryo‘l vokzalidan, Samarqand—Qarshi yo‘nalishida harakatlanadigan 771-sonli  poyezd esa har kuni soat 14:30 da Samarqand temiryo‘l vokzalidan qatnovini amalga oshiradi.
Qo‘shimcha ma’lumotlarni Toshkent shahrida 1005 qisqa telefon raqami, joylardagi temiryo‘l kassalari hamda ma’lumotlar byurosidan olish mumkin.
Avvalroq “Afrosiyob” poyezdining yangi tarkibi Toshkentga yetib kelgani, Navoiy—Buxoro yo‘nalishida “Afrosiyob” poyezdlari uchun qo‘shimcha yo‘l qurilayotgani to‘g‘risida xabar berilgandi.
 Toshkent–Urganch–Toshkent yo‘nalishida qo‘shimcha poyezdlar qatnovi yo‘lga qo‘yiladi